Cegléd Város Polgármesterétől

2700 Cegléd, Kossuth tér 1.

Levélcím: 2701 Cegléd, Pf. 85.

Tel.: 06/53/511-400



|  |  |
| --- | --- |
| Ügyiratszám: C/1594-2/2025.  Előterjesztő: Dr. Csáky András polgármester  Szakmai előterjesztő: Dr. Gujka Attila irodavezető  Ügyintéző: Surányi Blanka településfejlesztési ügyintéző | Tárgy: Dózsa György mellszoborral kapcsolatos döntés  Mellékletek: Nagykanizsa Megyei Jogú Város Polgármesterének megkeresése  11/2020. (I.23) és 97/2013. (IV.25.) ök. határozatok |

**ELŐTERJESZTÉS**

**a Képviselő-testület 2025. február 13-ai ülésére**

**Tisztelt Képviselő-testület!**

Horváth Jácint, Nagykanizsa Megyei Jogú Város Polgármesterétől megkeresés érkezett, hogy a Kiss Kovács Gyula kétszeres Munkácsy díjas szobrászművész által készített, Dózsa Györgyöt ábrázoló bronz mellszobrot, Nagykanizsa Megyei Jogú Város Közgyűlésének döntése alapján (187/2019.(XII.12.) sz. határozat) térítés nélkül ismételten visszakérje Cegléd Város Önkormányzatától.

A kérést azzal indokolja, hogy a szobor 1997-ig a nagykanizsai Dózsa György laktanyában állt, az alakulat megszűnéséig. A helyőrség egykori tiszti állományának még élő tagjai és a város lokálpatriótái érzelmileg nagyon kötődnek a szoborhoz, ezért szeretné, ha visszakerülne az eredeti helyére. A szobor visszaállításával a volt nagykanizsai Dózsa György Laktanyának kíván méltó emléket állítani Nagykanizsa Megyei Jogú Önkormányzata.

A mellszobor átadását 2013-ban és 2019. decemberében ugyanezen indokolással már kérelmezte az akkori Polgármester. Cegléd Város Képviselő-testülete legutóbb a 11/2020. (I.23.) Ök. határozatában úgy döntött, nem járul hozzá a szobor Nagykanizsa Megyei Jogú Város tulajdonába adásához, és megerősítette Képviselő-testület 97/2013. (IV.25.) Ök. határozatban foglalt azon döntését, melyben engedélyezte, hogy a szoborról a hatályos jogszabályoknak megfelelően, arra jogosult szobrászrestaurátor közreműködésével másolat készüljön.

A most megküldött kérelem szerint Nagykanizsa Megyei Jogú Város Önkormányzata a másolatkészítés lehetőségével nem kíván élni, továbbra is az eredeti mellszobor városukba helyezését kéri.

A szobor Cegléden, az „Öregszőlők” kertváros részén a Füzér utcánál található, a róla elnevezett Dózsa György téren.

Előzmények (2020. évi előterjesztés szerint):

A Kiss Kovács Gyula kétszeres Munkácsy díjas szobrászművész által készített Dózsa György mellszobor az 1950-es években, a honvédség megrendelésére került Nagykanizsára az akkori Dózsa György laktanya udvarába. A művész akkor a Magyar Néphadsereg Művészeti Stúdiójának tagja volt, így az alkotás a Magyar Néphadsereg tulajdonában került.

Az 1990-es években a nagykanizsai laktanyát Dózsa Györgyről Thury Györgyre nevezték át, majd az 1995-ös haderőreform és az azt követő szervezeti változások után, 1997-ben felszámolásra került az alakulat.

1996. november 7-én, a 3. gépesített hadosztály parancsnoka hivatalos levélben kérte (315/3/1996.nyt.sz.) a Dózsa György mellszobor Nagykanizsáról Ceglédre történő áthelyezését, hivatkozva a város Dózsa Györggyel kapcsolatos hagyományaira, illetve a Dózsa György nevét viselő laktanyára.

A szobor − ünnepélyes keretek között − 1997. március 14-én került a ceglédi Dózsa György laktanya bejárata elé.

Újabb haderőreform keretében felszámolásra kerültek a ceglédi laktanyában elhelyezett alakulatok, majd 2001. július 1-én bezárták a Dózsa György laktanyát.

A felszámolás folyamán, a 3. gépesített hadosztály parancsnoka levélben kérte a Honvédelmi Minisztertől a szobor Cegléd városának történő adományozását.

2001-ben a HM Hadtörténeti Intézet és Múzeum nyilvántartásába került a szobor. Ezt követően a Hadtörténeti Múzeum Műtárgykölcsönzési Szerződés alapján (53/2001.nytsz.) kölcsönözte a műtárgyat Cegléd Városának, mely szerződést évente meg kellett újítani.

2001. július 27-én, a Füzér utcában a szobor átadásra került, a 3. gépesített hadosztály megbízott parancsnoka által Cegléd városának, melyet a polgármester vett át.

2011. áprilisában Cegléd Város Önkormányzatának Képviselő-testülete döntést hozott (63/2011.(IV.19.) sz. határozat) arról, hogy az akkor állami tulajdonban lévő Dózsa György mellszobor, végleges tulajdonba adását kezdeményezze a Magyar Nemzeti Vagyonkezelő Zrt-től Cegléd Város számára.

A szobor tulajdonba adásáról szóló háromoldalú megállapodás − Magyar Állam képv.: MNV Zrt. – Cegléd Város Önkormányzata – Honvédelmi Minisztérium, mint vagyonkezelő) − 2012. április 18-án aláírásra került. A szobor tényleges tulajdonba adása Cegléd Város Önkormányzata számára 2012. május 15-én történt meg, az átadás-átvételi jegyzőkönyvben foglaltak szerint.

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 109. §-a alapján:

*(1) Művészeti alkotás közterületen, valamint önkormányzati tulajdonú épületen való elhelyezéséről, áthelyezéséről, lebontásáról a település önkormányzatának képviselőtestülete, Budapesten fővárosi tulajdonú közterület vagy épület esetében a fővárosi önkormányzat közgyűlése, a kerületi önkormányzat tulajdonában álló közterület vagy épület esetében a kerületi önkormányzat képviselőtestülete dönt, és gondoskodik fenntartásáról és felújításáról.*

*(2) A döntéshez a műalkotás művészi értékére vonatkozóan szakvéleményt kell beszerezni.*

*(3) Nem önkormányzati tulajdonú épületen lévő művészeti alkotásokat az illetékes önkormányzat képviselőtestülete - szakvélemény kikérésével - védeni köteles, új elhelyezés esetén véleményezési joga van.*

A művészeti alkotás Cegléd Város Önkormányzatának tulajdona, és mint ilyen felett, a tulajdonosi jogokat az önkormányzat képviselő-testülete gyakorolja. Az esetleges áthelyezésről szóló döntés ugyancsak a képviselő-testület hatásköre.

Mindezek alapjám kérem a Tisztelt Képviselő-testületet, hogy a mellszobor tulajdonjogának átruházása és a szobor áthelyezése tárgyában a döntését meghozni szíveskedjen.

Az előterjesztést **a Gazdasági Bizottság, a Humán Bizottság, valamint az Értéktár és Értékvédelmi Bizottság** tárgyalja. A Bizottságok véleménye a Képviselő-testület ülésén helyben kerül kiosztásra, jegyzőkönyvi kivonat formájában.

A döntéshozatal a Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a 46. § (2) bekezdésében foglaltakra figyelemmel **nyilvános** ülés keretében, valamint az 50. § rendelkezései alapján - figyelemmel a **KT. SzMSz 59. §-ának rendelkezéseire** – **egyszerű többségű** szavazati arányt igényel.

Cegléd, 2025. január 31.

Dr. Csáky András

polgármester

**„A” Határozati javaslat**

**Cegléd Város Önkormányzatának Képviselő-testülete:**

1. Nem járul hozzá, hogy a ceglédi Dózsa György téren álló, Kiss Kovács Gyula kétszeres Munkácsy-díjas szobrászművész által készített, Dózsa Györgyöt ábrázoló bronz mellszobor térítésmentesen Nagykanizsa Megyei Jogú Város Önkormányzatának tulajdonába és Nagykanizsa városába áthelyezésre kerüljön.
2. Dönt arról, hogy megerősíti − az *1) pontban* foglaltak figyelembevételével − Cegléd Város Önkormányzatának Képviselő-testülete által hozott 97/2013. (IV.25.) Ök. határozatba foglalt döntését, mely szerint hozzájárul, hogy a Dózsa Györgyöt ábrázoló bronz mellszoborról Nagykanizsa Megyei Jogú Város másolatot készíttessen, a hatályos jogszabályok betartásával, az arra jogosult szobrászrestaurátor közreműködésével.
3. Utasítja a Ceglédi Közös Önkormányzati Hivatalt a szükséges intézkedések megtételére.

**Határidő**: azonnal **Felelős**: Dr. Csáky András polgármester

A határozatról értesülnek:

1. Nagykanizsa Megyei Jogú Város Polgármestere
2. CKÖH Beruházási és Közbiztonsági Iroda ügyintéző

**„B” Határozati javaslat**

**Cegléd Város Önkormányzatának Képviselő-testülete:**

1. Hozzájárul, hogy a ceglédi Dózsa György téren álló, Kiss Kovács Gyula kétszeres Munkácsy-díjas szobrászművész által készített, Dózsa Györgyöt ábrázoló bronz mellszobor térítésmentesen Nagykanizsa Megyei Jogú Város Önkormányzatának tulajdonába és Nagykanizsa Városába áthelyezésre kerüljön.
2. A tulajdonba adás és áthelyezés feltétele, hogy Nagykanizsa Város Önkormányzata elkészítteti az áthelyezéshez szükséges törvény által előírt szakvéleményt, továbbá vállalja minden egyéb, áthelyezéssel összefüggő költség viselését.
3. Felhatalmazza a Polgármestert, hogy a térítésmentes tulajdonba adásról szóló szerződést és az ahhoz kapcsolódó dokumentumokat aláírja.
4. Utasítja a Ceglédi Közös Önkormányzati Hivatalt a szükséges intézkedések megtételére.

**Határidő**: azonnal **Felelős**: Dr. Csáky András polgármester

A határozatról értesülnek:

1. Nagykanizsa Megyei Jogú Város Polgármestere
2. CKÖH Beruházási és Közbiztonsági Iroda ügyintéző

Az előterjesztést láttam:

Dr. Diósgyőri Gitta

címzetes főjegyző